Mike Legarth (KF), 2010-09-07:
Tak, hr. formand.
For det første har Det Konservative Folkeparti i den her regering og vores støtteparti, Dansk Folkeparti, og andre på intet tidspunkt medvirket til ufinansierede skattelettelser – diskussion slut.
Det er en lang debat, og den kan komme igen og igen, og så kan jeg svare det samme igen, men det er definitivt sådan, det forholder sig.
Det næste er, at vi i de gode år, hvor opsvinget tordnede derudad, vi fyrede op under alle kedler, alt gik fremragende med store overskud osv. osv., ikke lyttede til oppositionens krav om at bruge flere penge på offentlig service osv. – i hvert fald ikke i den takt de ønskede det – men der høvlede vi af på gælden.
Det gjorde, at vi, da finanskrisen skyllede ind over Danmark, stod i en bedre situation end de fleste andre lande i verden.
Vi er også et af de lande i verden, der har gjort mest for at modstå krisen, og vi er kommet nænsomt og skånsomt igennem den set i forhold til mange andre.
Det er jeg stolt over, glad for og tilfreds med.
Der er stadig væk nogle, der har betalt en høj pris, og der er stadig væk nogle, der endnu ikke har mærket opsvinget.
Vi forsøger på alle måder at tage os af dem og motivere til, at de kan få en bedre situation, ved at vi understøtter en ny vækst.
Vi er inde i et stabilt opsving, så jeg kan på alle parametre afvise hr. Carsten Hansens påstande.
Tak, hr. formand.
Det er i dag 105 dage siden, at vi kunne indgå en genopretningsaftale for dansk økonomi.
Det er i dag 105 dage siden, at Folketingets ansvarlige partier trådte i karakter og fortalte danskerne om udfordringerne for dansk økonomi.
For udfordringerne er ganske entydige.
Vi har begrænset arbejdsløsheden, og vi har undgået nedskæringer i de kommunale budgetter.
Kommunerne har derfor samme gode vilkår for at sikre servicen, men nu er tiden inde til, at regningen skal betales.
Den skal betales nu, og den skal betales af os.
Vi vil ikke sende regningen videre til vores børn.
Hvor meget vi end ignorerer regningen, så forsvinder den ikke af sig selv.
Det ved enhver ansvarlig borger i det her land.
Rudekuverterne forsvinder ikke, bare fordi man vender det blinde øje til.
Vi kan ikke fjerne regningen ved hjælp af smarte reklamekampagner og klingende valgslogans.
Derfor er der behov for ansvarlig økonomisk politik.
Vi lever i en tid, hvor vi skal sende et klart signal til omverdenen om, at der er styr på Danmarks økonomi og offentlige finanser, og det kan vi kun gøre gennem konkrete og effektive initiativer.
Der må ikke herske tvivl om, at vi i Danmark fører en ansvarlig økonomisk politik, og at vi har styr på de offentlige finanser.
Hvis vi tøver og skubber problemet foran os, sender vi et signal om, at det er usikkert at investere i Danmark, og de finansielle markeder vil reagere ved at forlange en højere rente, og der kan komme pres på vores valuta.
Det vil øge de store udfordringer, vi i forvejen står over for, og det er det sidste, vi har brug for.
Vi skal finde 24 mia. kr. frem mod 2013.
Det er virkeligheden.
Her nytter det ikke med fugle på taget og tomme hensigtserklæringer.
Det eneste, der nytter, er økonomisk ansvarlighed.
De initiativer, vi nu lægger op til, er nødvendige.
Det handler kort sagt om at udvise økonomisk ansvarlighed.
Alle skal bidrage, og vi skal handle nu.
Med genopretningsaftalen lagde vi stenene til en ansvarlig finanslov for 2011, og det er en ansvarlighed, der vil få os trygt ind i fremtiden.
Vi har halveret dagpengeperioden, så vi undgår stigmatisering og parkering af langtidsledige.
Vi har effektiviseret de offentlige institutioner, så vi undgår spild og bureaukrati, og vi har skabt bedre incitamenter for økonomisk styring i kommunerne.
Vi har ærligt og redeligt fremlagt, at alle, der kan og skal bidrage til at genoprette dansk økonomi, skal medvirke, og det er vi godt på vej til.
Danmark er ikke alene.
Det er gået op for mange europæiske lande, at de står over for en massiv udfordring.
De lette løsningers tid er forbi, og her tænker jeg ikke alene på lande som Grækenland og Spanien, der skal igennem en egentlig hestekur.
I de kommende år vil en troværdig finanspolitik og sunde offentlige finanser være et vigtigt konkurrenceparameter for Danmark, fordi en ansvarlig politik sikrer tillid til økonomien og understøtter lav rente.
Finansloven for 2011 er således et vigtigt fundament for fremtidens vækst og skabelsen af arbejdspladser.
Socialdemokraterne og Socialistisk Folkepartis økonomiske slagsang om »En Fair Løsning« står tilbage uden troværdighed.
Både FOA og FTF har afvist længere arbejdstid.
Siden den meget flotte lancering har sommerens debat viste os, at fuglene på taget er fløjet.
S og SF evner ikke at løse den udfordring, som dansk økonomi står over for.
I månedsvis blev danskerne sat i udsigt, at S og SF ville fremlægge en økonomisk genopretningsplan, men de kreative økonomer i S og SF fandt hurtigt ud af, at det ikke var muligt at lave en genopretningsplan med den overbudspolitik, som S og SF fører.
I stedet har man fremlagt et teoretisk eksperiment, der med tro og håb taler om bedre tider.
»En Fair Løsning« er et indholdsløst valgslogan, der udstiller en socialistisk uansvarlighed.
Det er en plan, der ikke forholder sig til de aktuelle udfordringer.
Det er økonomi for amatører.
Fru Helle Thorning-Schmidt og hr. Villy Søvndal fortalte danskerne, at de ville arbejde sig ud af krisen.
Det hilser jeg som konservativ velkommen, men det var endnu et budskab uden indhold, og i mellemtiden har vi reformeret dagpengeperioden, og i dette efterår ønsker vi at reformere førtidspensionen og fleksjobordningen.
Danskerne er i gang med at arbejde sig ud af krisen, men det er ikke Socialdemokraternes og Socialistisk Folkepartis fortjeneste.
S og SF fremlagde i går deres finanslovforslag, og efter at have tordnet mod regeringens genopretningsaftale bruger S og SF nu selv aftalen til at finansiere deres forslag.
Det er da en anerkendelse af regeringens ansvarlige politik, og deres finanslovforslag er i det hele taget et eksempel på deres manglende troværdighed.
Nye skatter og nye afgifter er den røde tråd.
I det røde finanslovforslag vil de desuden tvangsopløse velfungerende skoleklasser, afskaffe de private sundhedsforsikringer, som er en gevinst for staten, og man vil lægge øgede byrder på erhvervslivet i en tid, hvor dansk eksport skal trække Danmark ud af krisen.
Finansieringen i forslaget er ligeså tvivlsom som finansieringen af »En Fair Løsning«, og det vækker en vis undren, når fru Helle Thorning-Schmidt går på TV 2 og forklarer, at S-SF har finansieret deres forslag anderledes.
Hos de ansvarlige partier i Folketinget har vi kun en måde at finansiere tingene på: så kassen stemmer.
Det forekommer i det hele taget noget usikkert, hvad der står tilbage af S-SF-planen bortset fra en veltilrettelagt propagandakampagne.
Fagbevægelsen har afvist at ville arbejde mere, og selv hr. Henrik Sass Larsen måtte i sidste uge komme med indrømmelser.
Tilbage står ganske sikkert, at S-SF ikke evner at løse de økonomiske problemer, som Danmark står over for, og jeg deler den utryghed, som mange danskere har, for
tænk hvis en socialistisk regering skulle få ansvaret for dansk økonomi i en tid som denne.
Socialisterne er bedst til at bruge penge; sådan har det altid været.
De Konservative hilser som altid partier, der ønsker at føre en ansvarlig økonomisk politik, velkommen, og hvis De Radikale som det eneste parti i oppositionen, der ikke ønsker skattestigninger, vil lægge stemmer til en ansvarlig økonomisk politik, kan vi indgå i et godt samarbejde.
Vi kan ikke nøjes med at afskaffe finansieringskilder; kassen skal stemme.
For mig som konservativ og for mit parti, Det Konservative Folkeparti, er det afgørende, at vi fører en ansvarlig økonomisk politik.
Genopretningsaftalen og andre elementer i det fremsatte finanslovforslag indeholder præcis den ansvarlighed, som er afgørende for os Konservative.
Kassen skal stemme, ellers sender vi regningen videre til vores børn, og det vil jeg ikke som konservativ.
I det hele taget er vi Konservative garanter for, at der til stadighed føres den helt nødvendige og ansvarlige politik, som er så afgørende for, at vi kan sikre danskerne størst mulig tryghed.
Vi er også garanter for, at vi får foretaget de forandringer i samfundet, som er nødvendige for at bidrage til en stabil dansk økonomi ikke blot nu og her, men også på længere sigt.
De langsigtede udfordringer, som vi står over for, forsvinder ikke af sig selv, hvis man blot lukker øjnene og holder sig for ørerne.
Derfor har vi også tidligere i år sendt en åben invitation til partierne bag velfærdsforliget om at deltage i en diskussion om efterlønnen, og den invitation står åben – det er en stående invitation.
Vi har fra konservativ side meldt klart ud om vores ambitioner med finansloven for 2011, og en konservativ skattepolitik står fortsat højt på vores dagsorden.
Vi vil derfor arbejde på at afskaffe iværksætterskatten, som den kaldes – det er en investorskat.
Det arbejder vi massivt på, så vi kan sikre investeringer i dansk vækst og danske arbejdspladser.
Vejen ud af krisen går gennem dansk konkurrenceevne, vækst og eksport, og det er Det Konservative Folkeparti garant for.
Der er behov for at tage skeen i den anden hånd.
Toget kører med fuld fart i den internationale konkurrence, og på en lang række områder, hvor vi tidligere var førende, er vi enten allerede blevet overhalet både inden om og uden om eller er ved at blive det.
Vi er oppe imod en uhyggelig stærk konkurrence ikke mindst fra en række asiatiske lande.
Her bliver man hele tiden dygtigere og dygtigere.
De studerende i de lande læner sig ikke tilbage, de bruger uanede mængder af tid på hele tiden at dygtiggøre sig – de læser så at sige fra solen står op til den går ned – og det er det, som vi er oppe imod.
Kun ved at matche dem, når de nu kommer ud og bliver teknikere og ingeniører og udviklere osv., kan vi klare os i fremtiden.
Hvis det ikke sker, vil vi tabe yderligere konkurrenceevne.
Til trods for at vi har måttet sætte tæring efter næring, indeholder finanslovforslaget også nye tiltag.
Vi afsætter flere midler til sundhedsområdet til flere behandlinger og til yderligere investeringer i uddannelse og forskning.
Regeringens fokus på uddannelse og forskning blev illustreret i juli måned, da 52.554 blev optaget på de videregående uddannelser – det største antal
nogen sinde
Jeg vil også gerne henlede opmærksomheden på den borgerlige ansvarlige politik, som har holdt kommunerne fri af krisen.
Vi har lagt et sikkerhedsnet ud under kommunerne i en tid, hvor landene omkring os skærer drastisk ned i den offentlige sektor.
Vi har sikret, at kommunerne de kommende år har samme gode vilkår til at sikre borgerne gode skoler, en tryg ældrepleje og god service.
Om 105 dage har vi med stor sandsynlighed vedtaget finansloven for 2011, og om 105 dage ved danskerne med endnu større sikkerhed, hvilke partier der vil føre Danmark trygt ind i fremtiden.